Nr.

Referitor dosar 4161/29.02.2016

 **DECIZIA ETAPEI DE ÎNCADRARE**

**Nr. din .09.2017**

Ca urmare a solicitării de emitere a acordului de mediu adresate de **COMUNA ARPAȘU DE JOS** din localitatea Arpașu de Jos, str. Principală, nr. 214, judeţul Sibiu, pentru proiectul **„Modernizare străzi, comuna Arpașu de Jos, judeţul Sibiu”,** propus a fi amplasat în comuna Arpașu de Jos, intravilan, județul Sibiu, înregistrată la APM Sibiu cu nr. 4161/29.02.2016, precum și a completărilor înregistrate cu nr. 16063/01.08.2016 în baza:

* **Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,

autoritatea competentă pentru protecţia mediului APM Sibiu decide, ca urmare a consultărilor desfăşurate în cadrul şedinţei Comisiei de Analiză Tehnică din data de 20.09.2017, că proiectul **„Modernizare străzi, comuna Arpașu de Jos, judeţul Sibiu”** propus a fi amplasat în comuna Arpașu de Jos, intravilan, județul Sibiu, **nu** **se supune evaluării impactului asupra mediului şi nu se supune evaluării adecvate.**

Justificarea prezentei decizii:

1. **Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:**

- proiectul se ȋncadrează ȋn prevederile H.G. nr. 445/2009 privind evaluarea impactului anumitor proiecte publice şi private asupra mediului, cu modificările ulterioare, anexa nr. 2 punctul 13 a);

**1. Caracteristicile proiectului**

La identificarea caracteristicilor proiectului se iau în considerare următoarele aspecte:

**a) mărimea proiectului** – proiectul prevede modernizarea a 18 străzi (lungime totală 5.919 ml) cu structură rutieră actuală formată din pietriș și bolovăniș compactat, din care 10 în localitatea Arpașu de Jos (3.240 m) și 8 străzi în localitatea Arpașu de Sus (2.679 m). Proiectul prevede realizarea unei structurii rutiere noi pentru trafic mediu, decolmatare podețelor existente și înlocuirea lor unde este cazul. Structură rutieră recomandată: 4cm – beton asfaltic, 6 cm – strat de legătură de criblură, 15 cm strat de bază piatră spartă, 15 cm – strat fundație din balast, 20 cm – strat de formă balast nisipos, (grosime carosabil 60 cm).

Elemente structurale:

* lățimea părții carosabile proiectate: 3,0 m – 5,5 m,
* suprafața carosabil inclusiv racorduri cu străzi laterale – 31.660 mp
* acostamente – 7.380 mp
* suprafață zonă verde – 350 mp
* lungime bordură – 13.700 m.

**b)** cumularea cu alte proiecte – proiectul se va desfăşura pe amplasamentul străzilor intravilane existente.

**c)** utilizarea resurselor naturale – în cantităţi limitate în etapa de realizare a proiectului: agregate minerale, combustibil.

**d)** producţia de deşeuri – în perioada de construcţie vor rezulta deşeuri din construcţii și deșeuri menajere, care vor fi gestionate prin societăţi autorizate.

**e)** emisiile poluante, inclusiv zgomotul şi alte surse de disconfort – principalele emisii generate de implementarea proiectului sunt cele aferente lucrărilor de construcţii, respectiv emisii de noxe asociate utilajelor, pulberi în suspensie, precum și un impact asupra solului și subsolului temporar, nesemnificativ, reversibil - pe perioada execuției lucrărilor;

**f)** riscul de accident, ţinându-se seama în special de substanţele şi de tehnologiile utilizate – se vor respecta normele de protecţia muncii.

**2. Localizarea proiectului**

Se ia în considerare sensibilitatea mediului în zona geografică posibil a fi afectată de proiect, avându-se în vedere în special:

**2.1. utilizarea existentă a terenului** – amplasamentul proiectului este situat în intravilanul comunei Arpașu de Jos. Proiectul respectă dispoziţiile art. 71 din O.U.G. nr. 195/2005 privind protecţia mediului, cu modificările şi completările ulterioare.

**2.2.relativa abundenţă a resurselor naturale din zonă, calitatea şi capacitatea regenerativă a acestora** – nu e cazul

**2.3. capacitatea de absorbţie a mediului, cu atenţie deosebită pentru**:

**a)** zonele umede – nu e cazul

**b)** zonele costiere – nu e cazul

**c)** zonele montane si cele împădurite – nu e cazul

**d)** parcurile şi rezervaţiile naturale – nu e cazul

**e)** ariile clasificate sau zonele protejate prin legislaţia în vigoare, cum sunt: zone de protecţie a faunei piscicole, bazine piscicole naturale şi bazine piscicole amenajate etc. – nu e cazul

**f)** zonele de protecţie specială, mai ales cele desemnate prin Ordonanţa de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, zonele prevăzute prin Legea nr. 5/2000 privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor Legii apelor nr. 107/1996, cu modificările şi completările ulterioare, şi Hotărârea Guvernului nr. 930/2005 pentru aprobarea Normelor speciale privind caracterul şi mărimea zonelor de protecţie sanitară şi hidrogeologică – amplasamentul proiectului se suprapune parțial cu aria de protecţie specială avifaunistică *ROSPA0098 Piemontul Făgăraș*;

**g)** ariile în care standardele de calitate a mediului stabilite de legislaţie au fost deja depăşite – nu e cazul

**h)** ariile dens populate – nu e cazul

**i)** peisajele cu semnificaţie istorică, culturală şi arheologică – nu este cazul.

**3. Caracteristicile impactului potenţial**

Se iau în considerare efectele semnificative posibile ale proiectelor, în raport cu criteriile stabilite la pct. 1 şi 2, cu accent deosebit pe:

**a**) extinderea impactului: aria geografică şi numărul persoanelor afectate – impactul asupra mediului, pe perioada implementării proiectului va fi local;

**b)** natura transfrontalieră a impactului – nu e cazul

**c)** mărimea şi complexitatea impactului – impact nesemnificativ, proiectul nu prevede lucrări de anvergură, cu impact asupra factorilor de mediu;

**d)** probabilitatea impactului – în condiţiile respectării proiectului propus spre aprobare, nu este probabilă apariţia unui impact negativ asupra factorilor de mediului;

**e)** durata, frecvenţa şi reversibilitatea impactului – impact limitat, pe durata de execuţie a lucrărilor, reversibil după finalizarea acestora.

**II. Motivele care au stat la baza luării deciziei etapei de încadrare în procedura de evaluare adecvată sunt următoarele:**

**a)** proiectul se încadrează în prevederile art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, amplasamentul acestuia se suprapune parțial cu aria de protecţie specială avifaunistică *ROSPA0098 Piemontul Făgăraș*;

**b)** în urma parcurgerii listei de control pentru etapa de încadrare din cadrul procedurii de evaluare adecvată, a rezultat că proiectul propus nu va avea impact semnificativ asupra integrităţii ariei naturale protejate de interes comunitar;

**c)** proiectul are dimensiuni reduse, nu prevede lucrări complexe care să producă modificări complexe ale cadrului natural al amplasamentului;

**d)** prin realizarea proiectului nu se vor produce modificări fizice în situl Natura 2000 şi nu vor fi afectate speciile şi/sau habitatele de interes comunitar pentru care acesta a fost desemnat;

**e)** pentru proiect a fost emis avizul *Administrației Siturilor Natura 2000 Munții Făgăraș și Piemontul Făgăraș nr. 61/18.09.2017* .

**Condiţiile de realizare a proiectului:**

- respectarea legislaţiei în vigoare în domeniul protecţiei mediului;

- executarea lucrărilor conform proiectului avizat, a memoriului tehnic elaborat conform Ord. nr. 135/2010 şi a memoriului elaborat conform Ord. 19/2010;

- organizarea de şantier se va amplasa în afara ariilor naturale protejate;

- în cazul amplasării unui rezervor de combustibil în cadrul organizării de şantier acesta va fi dotat cu sisteme de siguranţă în exploatare, precum şi cuvă metalică de retenţie a scurgerilor accidentale;

- nu se vor depozita materiale de construcţie sau deşeuri în afara perimetrului organizării de şantier;

- se vor realiza spaţii special amenajate, pentru colectarea/stocarea temporară a deşeurilor rezultate în timpul lucrărilor de execuţie a proiectului; nu se va degrada mediul natural sau amenajat, prin depozitări necontrolate de deşeuri de orice fel;

- se vor lua măsuri pentru evitarea poluării solului cu carburanți sau uleiuri în urma operațiunilor de aprovizionare, depozitare sau alimentare a utilajelor sau ca urmare a funcționării acestora;

- se va delimita zona de lucru pentru prevenirea şi minimizarea distrugerii suprafeţelor vegetale;

- în vederea reducerii nivelului de zgomot şi vibraţiilor se impune folosirea de utilaje silenţioase și aflate într-o stare tehnică corespunzătoare;

- în cazul afectării învelişului vegetal, acesta va fi refăcut şi redat folosinţei iniţiale;

- respectarea prevederilor Avizului *nr.61/18.09.2017*, emis de *Administrației Siturilor Natura 2000 Munții Făgăraș și Piemontul Făgăraș*;

Conform art.22, alin (1) din H.G. nr. 445/2009, titularul are obligaţia de a notifica în scris Agenţia pentru Protecţia Mediului Sibiu despre orice modificare a datelor /informaţiilor care au stat la baza luării deciziei etapei de încadrare.

Conform art. 49 alin (3) şi (4) din Ordinul nr. 135/2010 privind aprobarea Metodologiei de evaluare a impactului asupra mediului pentru proiecte publice şi private, la finalizarea lucrărilor, veţi notifica Agenţia pentru Protecţia Mediului Sibiu în vederea efectuării unui control de specialitate pentru verificarea respectării prevederilor prezentei decizii. Procesul verbal întocmit în urma controlului se va anexa şi va face parte din procesul verbal de recepţie la terminarea lucrărilor.

 Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

 **Prezenta decizie a fost emisă în 3 (trei) exemplare originale, fiecare având un număr de 5 (cinci) pagini, semnate şi ştampilate: 1 ex. pentru solicitant, 2 ex. se arhivează la A.P.M. Sibiu.**

**p. DIRECTOR EXECUTIV, p. ŞEF SERVICIU AVIZE,**

 **Ing. Ionel Stelian NAICU ACORDURI, AUTORIZAŢII, Șef Serviciu Monitorizare și Laboratoare Ing. Livia MITEA**

**ÎNTOCMIT,**

**Simona ZAMBORI**